  Майя Бывальцева Москваын следж-хоккеен шудонъя «Кубок Мужества» вожвылъяськон йылпумъяськиз. «Удмуртия» команда кыкетӥ инты басьтӥз. Со сярысь ивортэмын Россиысь паралимпи комитетлэн «ВКонтакте» вотэсысь огиназ. Турнирлэн чемпионэз луиз Москва улосвылысь «Феникс». Солэн шудӥсьёсыз 12 гол пыртӥзы, асьсэ капкаязы одӥг гинэ шайба лэзизы. Асьме команда кык пумиськонын вормиз но одӥгзэ келяз. Удмуртиысь спортсменъёс оглом вить шайба пыртӥзы, сомында ик пыртыны лэзизы. Куинетӥ луиз Оренбург улосвылысь «Ястребы» команда. Со 6 гол пыртӥз, аслаз капкаяз 10 шайба лэзиз. Вожвылъяськонэ озьы ик пыриськиз Москвалэн огазеям командаез. «Удмуртия» клубысь Владимир Рыков турнирын устоез егит шудӥсь луиз, нош командамылэсь защитниксэ Дмитрий Галкинэз нимысьтыз кузьымен пусйизы - Болгариысь «Камчия» курортэ путёвкаен. Ватсалом, следж-хоккеен шудонъя «Удмуртия» клублэн валтӥсь тренерез - Александр Чужанов.  Туннэ следж-хоккей Россиысь тямыс улосвылъёсын азинске: Удмуртия, Москва, Москва улосвыл, Ханты-Манси автоном округ, Башкортостан, Оренбург улосвыл, Санкт-Петербург, Челябинск улосвыл. Клубъёс понна Россилэн чемпионатэз (кык люкетэн), озьы ик Ижкарын, Москваын, Ханты-Мансийскын, Оренбургын огъяросси ӵошатсконъёс ортчытъясько. Тегъёс: Спорт Москва Следж-хоккей Удмуртия сӧсыръёс  